CELEX: 32020D1501
Language: ro
Date: 2020-10-14 00:00:00
Title: Decizia de punere în aplicare (UE) 2020/1501 a Comisiei din 14 octombrie 2020 privind evaluarea efectuată în temeiul Regulamentului (UE) 2018/1139 al Parlamentului European și al Consiliului în ceea ce privește o scutire temporară de la anumite dispoziții ale Regulamentului (UE) nr. 1321/2014 al Comisiei, acordată de Germania [notificată cu numărul C(2020) 6891] (Numai textul în limba germană este autentic) (Text cu relevanță pentru SEE)

16.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 342/23
               
            
         DECIZIA DE PUNERE ÎN APLICARE (UE) 2020/1501 A COMISIEI
         din 14 octombrie 2020
         privind evaluarea efectuată în temeiul Regulamentului (UE) 2018/1139 al Parlamentului European și al Consiliului în ceea ce privește o scutire temporară de la anumite dispoziții ale Regulamentului (UE) nr. 1321/2014 al Comisiei, acordată de Germania
         
            
               [notificată cu numărul C(2020) 6891]
            
         
         (Numai textul în limba germană este autentic)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/1139 al Parlamentului European și al Consiliului din 4 iulie 2018 privind normele comune în domeniul aviației civile și de înființare a Agenției Uniunii Europene pentru Siguranța Aviației, de modificare a Regulamentelor (CE) nr. 2111/2005, (CE) nr. 1008/2008, (UE) nr. 996/2010, (UE) nr. 376/2014 și a Directivelor 2014/30/UE și 2014/53/UE ale Parlamentului European și ale Consiliului, precum și de abrogare a Regulamentelor (CE) nr. 552/2004 și (CE) nr. 216/2008 ale Parlamentului European și ale Consiliului și a Regulamentului (CEE) nr. 3922/91 al Consiliului (1), în special articolul 71 alineatul (2),
         întrucât:
         
                     (1)
                  
                  
                     La 25 februarie 2020, autoritatea competentă Luftfahrt-Bundesamt (denumită în continuare „LBA”), în numele Germaniei, a notificat Comisiei, Agenției Uniunii Europene pentru Siguranța Aviației (denumită în continuare „agenția” sau „AESA”) și celorlalte state membre că a acordat societății Lufthansa Technik AG o scutire de la respectarea dispozițiilor de la punctul 145.A.42 din anexa II (partea 145) la Regulamentul (UE) nr. 1321/2014 al Comisiei (2). În temeiul punctului respectiv, o întreprindere autorizată în temeiul părții 145 trebuie să se asigure că pe aeronavă sau pe o altă componentă se montează numai componente care sunt într-o stare satisfăcătoare și care sunt puse în serviciu în conformitate cu un formular 1 al AESA sau cu un document echivalent, iar datele de întreținere aplicabile indică respectiva componentă, reperul standard sau materialul.
                  
               
                     (2)
                  
                  
                     Scutirea a fost acordată de către LBA în contextul viitoarelor proiecte de certificat de tip suplimentar (Supplemental Type Certificate – „STC”) și îi permite societății Lufthansa Technik AG să nu respecte, în anumite cazuri, dispozițiile de la punctul 145.A.42 din anexa II (partea 145) la Regulamentul (UE) nr. 1321/2014 al Comisiei în ceea ce privește anumite componente care urmează să fie montate de Lufthansa Technik AG și care au fost fabricate cu titlul de componente-prototip.
                  
               
                     (3)
                  
                  
                     LBA explică faptul că, în trecut, unele dintre componentele-prototip care au fost montate de Lufthansa Technik AG pe aeronave nu ar fi putut fi recertificate ulterior de către producătorul lor ca fiind în conformitate cu datele de proiectare ale modificării, odată ce modificarea a fost aprobată prin emiterea unui STC. LBA se referă la cazuri în care producătorul își avea sediul în Statele Unite și nu a fost posibilă o recertificare după ce componenta a părăsit unitatea producătorului, precum și la cazuri în care producătorul a intrat în insolvență înainte de aprobarea datelor de proiectare. LBA explică faptul că, în aceste cazuri, recertificarea componentelor respective fie a fost imposibilă, fie a creat o sarcină administrativă care a întârziat repunerea aeronavelor în exploatare, ceea ce nu a permis societății Lufthansa Technik AG să execute comenzile clienților și a creat un risc financiar și economic.
                  
               
                     (4)
                  
                  
                     Scutirea acordată de LBA nu specifică produsele sau proiectele în privința cărora Lufthansa Technik AG a fost scutită de obligația de a respecta dispozițiile de la punctul 145.A.42 din anexa II (partea 145) la Regulamentul (UE) nr. 1321/2014 al Comisiei și în cazul cărora poate accepta să monteze componente neconforme. LBA explică faptul că Lufthansa Technik AG deține un număr mic de viitoare proiecte de STC în cazul cărora pot apărea astfel de probleme si în cazul cărora Lufthansa Technik AG să nu poată fi în măsură să respecte dispozițiile de la punctul 145.A.42 din anexa II (partea 145) la Regulamentul (UE) nr. 1321/2014 al Comisiei. Scutirea a fost acordată pentru a preveni posibila apariție a unor astfel de probleme și pentru a evita întârzierile în ceea ce privește repunerea în exploatare a aeronavelor modificate în viitor. Scutirea este valabilă de la 13 februarie 2020 până la 31 decembrie 2021 și, prin urmare, depășește o perioadă de opt luni consecutive.
                  
               
                     (5)
                  
                  
                     Ca măsură de atenuare pentru nerespectarea dispozițiilor de la punctul 145.A.42 din anexa II (partea 145) la Regulamentul (UE) nr. 1321/2014 al Comisiei, scutirea prevede că Lufthansa Technik AG este autorizată să pună în serviciu aeronave cu componente-prototip, pe baza unei proceduri alternative care implică o comparație a statutului în materie de certificare al fiecărei componente cu datele de proiectare aprobate, obținute după finalizarea procesului de aprobare a STC corespunzător.
                  
               
                     (6)
                  
                  
                     În urma unei evaluări, agenția a emis, la 16 iulie 2020, o recomandare negativă cu privire la scutirea acordată de LBA.
                  
               
                     (7)
                  
                  
                     Comisia este de acord cu recomandarea agenției.
                  
               
                     (8)
                  
                  
                     În temeiul articolului 71 alineatul (1) din Regulamentul (UE) 2018/1139, un stat membru poate acorda o scutire oricărei persoane fizice sau juridice care face obiectul regulamentului respectiv, în caz de circumstanțe neprevăzute urgente care afectează respectiva persoană sau în caz de necesități operaționale urgente ale acesteia și dacă se îndeplinesc toate condițiile prevăzute la literele (a)-(d) de la articolul respectiv.
                  
               
                     (9)
                  
                  
                     În ceea ce privește „circumstanțele neprevăzute urgente” sau „necesitățile operaționale urgente”, Comisia consideră că scutirea nu este justificată de circumstanțe neprevăzute urgente care ar afecta Lufthansa Technik AG, nici de necesități operaționale urgente ale Lufthansa Technik AG, după cum se prevede la articolul 71 alineatul (1) din Regulamentul (UE) 2018/1139. Scutirea se acordă pentru prevenirea unor posibile probleme viitoare legate de recertificarea componentelor-prototip. Deși unele dintre aceste probleme pot avea, într-adevăr, un caracter neprevăzut, cum ar fi falimentul furnizorului, sau pot conduce la o necesitate operațională de a pune în exploatare o aeronavă, aceste probleme nici nu s-au materializat, nici nu erau pe punctul de a se materializa în momentul emiterii scutirii. În special, Germania nu a furnizat niciun element de probă care să sugereze că anumiți producători au informat Lufthansa Technik AG că nu vor fi în măsură să furnizeze componente însoțite de declarațiile necesare de certificare pentru anumite proiecte. În consecință, Comisia consideră că cerința referitoare la urgență nu este îndeplinită în acest caz.
                  
               
                     (10)
                  
                  
                     În plus, Comisia consideră că scutirea nu respectă limitările impuse domeniului său de aplicare și duratei sale, astfel cum sunt stabilite la articolul 71 alineatul (1) litera (d) din Regulamentul (UE) 2018/1139. Deși scutirea se acordă numai pentru cazurile în care nu este posibilă recertificarea unei componente-prototip, ea se aplică efectiv tuturor proiectelor de STC efectuate în perioada de aplicabilitate a acesteia și pentru un număr nelimitat de componente posibile care urmează să fie montate în sprijinul unui (unor) astfel de proiect(e) de STC. În plus, Comisia constată că LBA nu a demonstrat că scutirea este limitată în timp la ceea ce este strict necesar. Deși scutirea urmează să expire la 31 decembrie 2021, LBA nu a justificat în mod convingător felul în care această dată de expirare este legată de circumstanțele sau de nevoile care au dus la acordarea acestei scutiri.
                  
               
                     (11)
                  
                  
                     În consecință, scutirea acordată de LBA nu îndeplinește condițiile prevăzute la articolul 71 alineatul (1) din Regulamentul (UE) 2018/1139,
                  
               ADOPTĂ PREZENTA DECIZIE:
         
            Articolul 1
            Scutirea de la cerințele stabilite la punctul 145.A.42 din anexa II (partea 145) la Regulamentul (UE) nr. 1321/2014, acordată de Germania și notificată Comisiei, Agenției Uniunii Europene pentru Siguranța Aviației și celorlalte state membre la 25 februarie 2020, care îi permite societății Lufthansa Technik AG să nu respecte, în anumite cazuri, dispozițiile de la punctul 145.A.42 în cazul anumitor componente care urmează să fie montate de Lufthansa Technik AG și care au fost fabricate cu titlul de componente-prototip, nu îndeplinește condițiile prevăzute la articolul 71 alineatul (1) din Regulamentul (UE) 2018/1139.
         
         
            Articolul 2
            Prezenta decizie se adresează Republicii Federale Germania.
         
         
            Adoptată la Bruxelles, 14 octombrie 2020.
            
               
                  Pentru Comisie
               
               Adina VĂLEAN
               
                  Membru al Comisiei
               
            
         
         
            (1)  JO L 212, 22.8.2018, p. 1.
         
            (2)  Regulamentul (UE) nr. 1321/2014 al Comisiei din 26 noiembrie 2014 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu (JO L 362, 17.12.2014, p. 1).